Wêreld se top-pluimbalspeler in ongeluk | Netwerk24
Wêreld se top-pluimbalspeler in ongeluk
17 Januarie 2020 11:37
Kento Momota, die wêreld se voorste pluimbalspeler, pas ná sy terugkeer na Japan. Hy was vandeesweek in Maleisië in ’n padongeluk betrokke. Foto: Getty Images
Die wêreld se voorste pluimbalspeler, die Japannees Kento Momota, is uit ’n hospitaal in Maleisië ontslaan nadat hy in ’n padongeluk betrokke was wat die lewe van een mens geëis het.
Volgens japantimes.co.jp was Momota Maandagoggend vroeg na die lughawe in Kualu Lumpur onderweg, toe die minibus waarin hy gereis teen die agterkant van ’n 30-ton-vragmotor gebots het.
Die bestuurder van die mini-bus is op slag dood, terwyl die 25-jarige Momota sy neus gebreek en snye aan sy gesig opgedoen het.
Hy is na ’n hospitaal geneem, maar is later ontslaan en het intussen na Japan teruggekeer.
Momota is ’n gunsteling om later vanjaar voor sy tuisskare Olimpiese goud in Tokio te verower.
Luidens ’n berig in thestar.com sal dié traumatiese ervaring Momota nie onderkry nie. Volgens dié webwerf was Momota ’n tiener in Foekoesjoema toe ’n aardbewing en gepaardgaande tsoenami in 2011 groot verwoesting in dié stad gesaai het.
Hoewel baie van sy bure en vriende swaar getref is deur dié ramp, het Momota die volgende jaar die Asiese junior kampioenskap gewen.